На основу члана 32. тачка 13. Покрајинске скупштинске одлуке о Покрајинској влади („Службени лист АПВ”, број 37/2014, 54/2014 ‒ др. одлука, 37/2016, 29/2017, 24/2019, 66/2020 и 38/2021), а у вези с чланом 26. став 1. тачка 4, чланом 27. став 9. и чланом 33. став 2. Закона о јавној својини („Службени гласник РС”, бр. 72/2011, 88/2013, 105/2014, 104/2016 ‒ др. закон, 108/2016, 113/2017, 95/2018 и 153/2020), у поступку отуђења путничких возила из јавне својине Аутономне покрајине Војводине јавним надметањем,

Покрајинска влада објављује

**ОГЛАС**

**o отуђењу путничких возила из јавне својине Аутономне покрајине Војводине јавним надметањем**

1. **Предмет, начин отуђења и почетна цена:**

Из јавне својине Аутономне покрајине Војводине, јавним надметањем, отуђују се следећа путничка возила, чији корисник јесте Управа за заједничке послове покрајинских органа:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Р. бр | **Марка и тип** | **Мотор** | **Год.** | **Број шасије** | **Запре-****мина** | **Снага kw** | **Пређена км** | **Стање возила** | **Почетна цена у рсд****без Пдв-а** |
| **1** | *Škoda SuperB* 1.9 tdi | Дизел | 2006 | TMBDU23U869117779 | 1896 | 96 | 701000 | У возном стању | 50 000,00 |
| **2** | *Škoda SuperB* 1.9 tdi | Дизел | 2006 | TMBCC23U689007928 | 1896 | 85 | 280 000 | У возном стању | 67 000,00 |
| **3** | *Škoda SuperB* 1.9 tdi | Дизел | 2007 | ТМБCC23U189011823 | 1896 | 85 | 660 000 | У возном стању | 57 000,00 |
| **4** | *Škoda SuperB* 1.9 tdi | Дизел | 2008 | TMBCC23U689020811 | 1896 | 85 | 547 220 | У возном стању | 62 500,00 |
| **5** | VW Passat highline 3.2 V6 | Бензин | 2009 | WVWZZZ3CZ9P032771 | 3168 | 184 | 460 000 | У возном стању | 197 000,00 |
| **6** | Citroen C4 GRAND | Дизел | 2007 | VF7UARHRJ45174984 | 1997 | 100 | 500 000 | Није у возном стању | 5 000,00 |
| **7** | Citroen PICASSO | Дизел | 2010 | VF7UARHRJAJ695594 | 1997 | 100 | 500 000 | Није у возном стању | 50 000,00 |
| **8** | Fiat Punto | Бензин | 2011 | ZFA18800007036624 | 1242 | 44 | 107 585 | хаварисан | 5 000,00 |
| **9** | Zastava Koral in 1.1 | Бензин | 2005 | VX1145A0001095692 | 1116 | 41 | 67 311 | Није у возном стању | 5 000,00 |
| **10** | Zastava Koral in 1.1 | Бензин | 2008 | VX1145A0001112518 | 1116 | 40,4 | 119 690 | Није у возном стању | 5 000,00 |
| **11** | Zastava Koral in 1.1 | Бензин | 2004 | VX1145A0001094255 | 1116 | 40,4 | 163 534 | Није у возном стању | 5 000,00 |
| **12** | Zastava Koral in 1.1 | Бензин | 2008 | VX1145A0001116515 | 1116 | 40 | 45 680 | Није у возном стању | 5 000,00 |
| **13** | Zastava Koral in 1.1 | Бензин | 2008 | VX1145A0001116464 | 1116 | 40 | 106 085 | Није у возном стању | 5 000,00 |
| **14** | Zastava Jugo Tempo | Бензин | 2004 | VX1145A0001089859 | 1116 | 40,4 | 139 315 | Није у возном стању | 5 000,00 |
| **15** | Zastava Koral in 1.1 | Бензин | 2004 | VX1145A0001089954 | 1116 | 40,5 | 158 203 | Није у возном стању | 5 000,00 |
| **16** | Zastava Koral in 1.1 | Бензин | 2008 | VX1145A0001114170 | 1116 | 40 | 13 255 | Није у возном стању | 5 000,00 |
| **17** | Zastava Koral in 1.1 | Бензин | 2004 | VX1145A0001094236 | 1116 | 40,4 | 8 564 | Није у возном стању | 5 000,00 |
| **18** | Zastava Koral in 1.1 | Бензин | 2008 | VX1145A0001116353 | 1116 | 40 | 120 800 | Није у возном стању | 5 000,00 |
| **19** | Zastava Koral in 1.1 | Бензин | 2004 | VX1145A0001094063 | 1116 | 40,4 | 99 910 | Није у возном стању | 5 000,00 |
| **20** | Zastava Koral in 1.1 | Бензин | 2008 | VX11145A0001114108 | 1116 | 40 | 55 833 | Није у возном стању | 5 000,00 |
| **21** | Zastava Jugo Tempo | Бензин | 2004 | VX1145A0001094126 | 1116 | 40,4 | 22 570 | Није у возном стању | 5 000,00 |

Возила из става 1. ове тачке отуђују се у постојећем – „виђеном” стању, без права купца на накнадне рекламације.

Возила из спецификације отуђују се по тржишним условима, након спроведеног поступка јавног надметања по цени израженој у динарима, увећаној за износ ПДВ-а, и то само за она возила која су произведена пре 2005. године, односно износ ПДВ-а ће се обрачунавати само на она возила за која није плаћен износ ПДВ-а од стране Управе за заједничке послове покрајинских органа као корисника приликом њихове набавке (ВОЗИЛА ПОД РЕДНИМ БРОЈЕМ: 11, 14, 15, 17, 19, и 21).

1. **Назив власника и корисника путничких возила која се отуђује из јавне својине:**

Власник: Аутономна покрајина Војводина

Корисник: Управа за заједничке послове покрајинских органа

1. **Висина и начин полагања депозита:**

Депозит за учешће у поступку отуђења возила утврђује се у износу од 10% од почетне цене возила из тачке 1. овог огласа, за свако појединачно возило.

Депозит се уплаћује на рачун са следећим подацима:

**Број рачуна:** 840-630804-89

**Назив рачуна:** Буџет АП Војводине – средства депозита

**Модел:** 97

**Позив на број:** 52035718121310009000

Рок за повраћај депозита учесницима који нису успели на јавном надметању јесте 30 радних дана, од дана јавног надметања.

1. **Услови пријављивања:**

Учесници у поступку јавног надметања могу бити правна и физичка лица, која уплате депозит из тачке 3. овог огласа и која испуњавају услове огласа.

1. **Обавезан садржај пријаве и исправе које је потребно доставити уз пријаву:**

Пријава за јавно надметање – с потребном документацијом – подноси се лично, на Писарници покрајинских органа управе или поштом, у затвореној коверти, с видљивом назнаком на који оглас се односи и ко је подносилац пријаве, најкасније до 14 часова, 5. јануара 2022. године, на адресу:

**Управа за заједничке послове покрајинских органа, Булевар Михајла Пупина број 16, Нови Сад**

Образац пријаве за учешће на јавном надметању, с прилозима, објављен је на интернет презентацији Управе за заједничке послове покрајинских органа, [www.uprava.vojvodina.gov.rs](http://www.uprava.vojvodina.gov.rs).

Пријава мора да садржи:

* **за физичка лица:** име и презиме, адресу, број личне карте, јединствен матични број грађана, број телефона; пријава мора бити потписана;
* **за предузетнике и правна лица:** назив, седиште, број телефона, потпис овлашћеног лица.

Уз пријаву предузетника и правног лица, прилаже се извод из регистра привредних субјеката надлежног органа и потврда о пореском идентификационом броју.

Учесник уз пријаву мора да достави назив своје пословне банке и број жиро рачуна на који се може извршити повраћај депозита, у случају да не буде изабран као најповољнији.

Пријава је непотпуна ако не садржи све што је прописано, ако нису приложене све исправе како је то предвиђено, односно ако не садржи све податке предвиђене огласом или ако су подаци супротни онима који су прописани у објављеном огласу.

Уколико подносилац благовремене и потпуне пријаве не приступи јавном надметању, сматраће се да је одустао од пријаве.

Подносиоци неблаговремене, односно непотпуне пријаве не могу да учествују у поступку јавног надметања.

Неблаговремена, односно непотпуна пријава се одбацује.

1. **Место и време одржавања поступка јавног надметања:**

Јавно надметање ће се одржати 10. јануара 2022. године, у 13,00 часова, у згради Покрајинске владе, на Булевару Михајла Пупина број 16, Нови Сад.

Уколико учесника јавног надметања заступа пуномоћник, пуномоћје за заступање мора бити специјално и оверено код јавног бележника. Образац пуномоћи објављен је на интернет презентацији Управе за заједничке послове покрајинских органа, [www.uprava.vojvodina.gov.rs](http://www.uprava.vojvodina.gov.rs), као прилог уз образац пријаве из тачке 5. овог огласа.

Поступак јавног надметања спровешће се и ако пристигне најмање једна благовремена и потпуна пријава, на основу које се подносилац региструје и проглашава купцем, ако почетну цену из тачке 1. овог огласа прихвати као купопродајну цену, с тим што – уколико не прихвати купопродајуну цену – губи право на враћање депозита.

1. **Критеријум за избор најповољнијег понуђача:**

Основни критеријум за избор најповољнијег понуђача јесте висина понуђене купопродајне цене.

Лицитациони корак износи 2.000,00 динара за возила из тачке 1. овог огласа – чија вредност не прелази 100.000,00 динара, а 5.000,00 динара за возила из тачке 1. овог огласа – чија је утврђена вредност од 100.000,00 динара или виша од тога.

Коначна купопродајна цена возила биће утврђена након спроведеног поступка јавног надметања.

Поступак отуђења возила јавним надметањем спроводи Комисија за спровођење поступка отуђења путничких возила у јавној својини Аутономне покрајине Војводине јавним надметањем (Комисија).

О току поступка Комисија води записник и по окончаном поступку јавног надметања, утврђује предлог за избор најповољнијег понуђача.

Учесник који понуди највиши износ купопродајне цене потписује изјаву о висини понуђене цене, коју је дужан да уплати у року утврђеним у тачки 9. овог огласа.

Учеснику у поступку који је понудио највиши износ купопродајне цене задржава се уплаћени депозит до потписивања уговора, односно до уплате купопродајне цене у предвиђеном року.

Уколико учесник из става 7. ове тачке не закључи уговор и не уплати купопродајну цену у предвиђеном року, губи право на повраћај депозита.

1. **Закључивање уговора:**

Комисија доставља Покрајинској влади предлог да се возила у јавној својини отуђе учеснику јавног надметања који је понудио највиши износ купопродајне цене, у року од 15 дана од дана одржавања јавног надметања.

Аутономна покрајина Војводина, на страни продавца, закључује уговор о отуђењу возила у јавној својини Аутономне покрајине Војводине са учесником у поступку који је понудио највиши износ купопродајне цене.

Рок за закључење уговора из става 2. ове тачке јесте 30 дана од дана доношења акта о отуђењу возила понуђачу који је понудио највишу купопродајну цену.

Све трошкове у вези са закључењем уговора, сноси лице коме се возила отуђују.

Ако лице коме се возила отуђују не приступи закључењу уговора, акт о отуђењу возила понуђачу који је понудио највишу купопродајну цену ће се поништити, на предлог Комисије.

1. **Уплата купопродајне цене:**

Купопродајна цена уплаћује се у року од 15 дана од дана закључења уговора.

Примања по основу отуђења из тачке 1. овог закључка уплаћују се у буџет Аутономне покрајине Војводине, на уплатни рачун са следећим подацима:

**Назив рачуна:** Примања од продаје покретних ствари у корист нивоа АП Војводина

**Број рачуна:** 840-812131843-62

**Модел:** 97

**Позив на број:** 30581035730912

Купцу из става 1. ове тачке депозит се враћа у року од 30 дана од уплате купопродајне цене.

1. **Место и време разгледања путничких возила која су предмет отуђења**

Путничка возила која су предмет отуђења налазе се у Новом Саду, у Улици Данила Киша број 40 и отуђују се појединачно, у „виђеном стању”, без права купца на накнадне рекламације.

Путничка возила могу се разгледати за време трајања огласа, радним данима у периоду од 8,00 до 14,00 часова, на адреси наведеној у ставу 1. ове тачке.

Сва детаљнија обавештења и информације у вези с поступком отуђења могу се добити у Управи за заједничке послове покрајинских органа, Булевар Михајла Пупина број 16, Нови Сад или путем телефона (контакт-особа је Биљана Николић, број телефона: 021/487-4650; имејл: biljana.nikolic@vojvodina.gov.rs).